Janne Tranberg

Janne Petteri "Nacci" Tranberg (ent. Hampunen, s. 1974) on suomalainen entinen Cannonball-liivijengin johtaja sekä huumerikollinen. 
Tranberg liittyi Cannonball-moottoripyöräkerhoon 2000-luvun taitteessa ja nousi sen johtajaksi vuonna 2012 kerhon perustajan ja sitä yli 20 vuotta johtaneen Jari Uotilan kuoltua. Elokuussa 2017 Tranberg erotettiin kerhosta erimielisyyksien takia.
Lisänimi "Nacci" juontaa heinäkuussa 1997 sattuneeseen tapaukseen, jossa 22-vuotias Tranberg ajoi Helsingin Töölössä autolla nakkikioskilla jonottaneeseen väkijoukkoon, jonka johdosta viisi ihmistä loukkaantui. Tranberg oli tekohetkellä lähes kahden promillen humalassa.
Talousrikostuomio.
Helsingin käräjäoikeus tuomitsi Tranbergin lokakuussa 2016 yhden vuoden ja kymmenen kuukauden ehdottomaan vankeuteen törkeästä velallisen epärehellisyydestä ja rekisterimerkintärikoksesta. Oikeuden mukaan Tranberg ja hänen rikostoverinsa olivat loppuvuonna 2014 hankkineet konkurssikypsän Jobway Palvelut Oy -nimisen yrityksen bulvaanin kautta ja kaupan jälkeen myyneet sen omaisuutta lähes 130 000 euron arvosta. Myynnistä saadut rahat oli siirretty ulkopuolisten tileille, joilta ne oli nostettu käteisenä. Varat jäivät kateisiin. Tranbergin tuomiossa otettiin koventamisperusteena huomioon hänen aiemmin saamansa tuomiot väkivalta-, omaisuus- ja talousrikoksista. Tranberg ja hänen rikostoverinsa tuomittiin lisäksi korvauksiin Jobway Palvelut Oy:n konkurssipesälle ja viiden vuoden liiketoimintakieltoon. Maaliskuussa 2018 poliisi etsintäkuulutti Tranbergin, koska tämä ei ollut ilmoittautunut vankilaan suorittamaan vankeusrangaistustaan. Tranberg pakoili virkavaltaa ulkomailla, muun muassa Ranskassa ja Espanjassa. Hänet otettiin kiinni Espanjan Aurinkorannikolla kahden vuoden pakoilun jälkeen lokakuussa 2019.
Tuomio Cannonballin ALV-petosjutussa.
Tranberg oli pääepäiltynä myös niin sanotussa Cannonballin ALV-petosjutussa. Tutkinta lähti käyntiin näyttävällä operaatiolla huhtikuussa 2016, jolloin poliisi mm. rynnäköi Tranbergin johtamaan tatuointistudioon Helsinginkadulla. Samaan aikaan etsintöjä ja pidätyksiä tehtiin ympäri Suomen. Alun perin Tranbergille vaadittiin jutussa 6 vuoden vankeusrangaistusta. Lopulta hänet tuomittiin vain 2 vuoden 7 kuukauden pituiseen vankeusrangaistukseen tunnustamisoikeudenkäynnissä.
Tuomio Katiska-jutussa.
Tranberg oli Niko Ranta-ahon kanssa päätekijänä Katiska-jutussa. Hän sai siihen osallistumisestaan 12 vuoden ja 11 kuukauden vankeusrangaistuksen, mikä on pisin yhteensä 53 tapauksen syytettyjen saamista vankeusrangaistuksista. Tranberg oli jäänyt poliisin haaviin lokakuussa 2019 suurelta osin oman toimintansa vuoksi. Hänen lähettämiään kuvaviestejä oli löydetty muiden epäiltyjen puhelimista, ja niiden avulla pystyttiin jäljittämään hänen olinpaikkansa. Katiska-organisaation huumeet oli levitetty Suomen markkinoille pääosin pimeän verkon kauppapaikkojen kautta, ja erilaisilla peitenimillä toimineita myyntitilejä oli hallinnoinut enimmäkseen Tranberg. Poliisin mukaan Katiska-organisaation päätekijät saivat huumeiden välityksestä rikoshyötyä 10,3 miljoonan euron arvosta. Huhtikuussa 2023 annetulla päätöksellä Helsingin hovioikeus piti Tranbergin tuomion ennallaan.
Ennätyspitkä tuomio.
Talousrikostuomiot ja Katiska-jutun tuomio johtivat lopulta yhteenlaskettuna siihen, että Tranbergin suoritettavaksi tuli ennätyksellisen pitkä noin 17,5 vuoden vankeusrangaistus. Tranberg joutuu suorittamaan tuomiotaan noin 11,5 vuotta ja vapautunee 2030-luvun puolella.
Tranberg anoi vuonna 2025 armoa presidentti Alexander Stubbilta, mutta anomus hylättiin.